Արսենևների քաղաքային դաստակերտ

Արսենևների քաղաքային դաստակերտ (), փայտե շենք Մոսկվայում (Ռուսաստան), որը կառուցվել է XIX դարի սկզբին։ Գտնվում է Կենտրոնական վարչական օկրուգի Զամոսկվորեչիե շրջանում։ Հասցեն` Բոլշայա Օրդինկա փողոց, տուն 45/8, շինություն 3։ Ունի մշակութային ժառանգության դաշնային նշանակության օբյեկտի կարգավիճակ (գրանցման համար` 771410416230006` համաձայն ՌԽՖՍՀ նախարարների խորհրդի 1960 թվականի օգոստոսի 30-ի «ՌԽՖՍՀ-ում մշակույթի հուշարձանների պահպանության գործի հետագա բարելավման մասին» որոշման)։

Պատմություն 
Տունը կառուցվել է անհայտ ճարտարապետի կողմից XIX դարի սկզբին` մինչև 1812 թվականի Մոսկվայի հրդեհը։ Հրդեհից շենքը լրջորեն չի տուժել, պահպանվել է նրա քարե ցոկոլային հարկը։ 1834 թվականին վերակառուցվել է շենքի ճակատը։ Առանձնատունը պատկանել է Արսենևների ընտանիքին։

2015 թվականի տվյալներով` շինության տարածքում գործում է ռեստորան։

Տան ճակատին փակցված է շինության մասին տեղեկություններով տախտակ։

Ճարտարապետություն 
Դաստակերտը քարե ցոկոլային հարկով և կիսահարկով գերանաշենք է։ Տունը կառուցված է ամպիր ոճով։ Տունը կառուցված է փայտից, բայց ներկված է այնպես, ինչպես ներկում են քարե շինությունները։ Բարձր կիսահարկն ավարտվում է ճակտոնով։ Ճակատը զարդարված է չորս կլոր հոնիական կիսասյուներից բաղկացած սյունաշարքով։ Պատուհանները տեղադրված են կամարների խորշերի մեջ։ Տան այս տեսակը բավականին տարածված է եղել Զամոսկվորեչիեում XIX դարում։

Պատկերասրահ

Ծանոթագրություններ 

Մոսկվայի շենքեր և կառույցներ